**Voislav Torden**, alkuperäiseltä nimeltään **Jan Igorjevitš Petrovski** (ven. Ян Игоревич Петровский; s. 2. tammikuuta 1987 Irkutsk) on venäläinen äärioikeistolainen militantti. Hänet tunnetaan myös kutsumanimellä "Veliki slavjan" ("Suurslaavi"). Häntä on luonnehdittu aatteelliselta suuntautumiseltaan uusnatsiksi.

Torden taisteli perustamansa Wagner-ryhmään kytkeytyvän Rusitš-ryhmän toisena komentajana Donbassissa Venäjän tukemien separatistien puolella vuosina 2014–2016. Torden karkotettiin vuonna 2016 Norjasta, jossa hänen katsottiin muodostavan uhan kansalliselle turvallisuudelle. Hänet etsintäkuulutettiin Ukrainassa vuonna 2017. Torden muutti uuden henkilöllisyyden turvin Suomeen ja sai vuodeksi oleskeluluvan. Rusitš-ryhmää johtanut Aleksei Miltšakov haavoittui lähellä Harkovaa vuonna 2022. Tällöin Torden nousi Rusitš-ryhmän pääkouluttajaksi ja komentajaksi. Hänet otettiin kiinni Helsinki-Vantaan lentoasemalla 20. heinäkuuta 2023 ulkomaalaisvalvonnan yhteydessä. Tordenin oli ollut tarkoitus perheensä kanssa matkustaa Nizzaan sukulaisia tapaamaan. Tiedustelussa oli paljastunut hänen aiempi henkilöllisyytensä, jolla hän oli saanut Norjalta ja Tšekiltä koko Schengen-alueen kattavat maahantulokiellot. Torden on Euroopan unionin, Yhdysvaltain, Japanin, Sveitsin ja Uuden-Seelannin asettamien pakotteiden kohteena.

Ukraina pyysi Tordenin luovuttamista 15. elokuuta 2023, koska hänestä oli tehty Dnipropetrovskissa vangitsemispäätös 2. elokuuta 2023 epäiltynä terrorismirikoksista. Korkein oikeus katsoi ratkaisussaan joulukuussa 2023, ettei Tordenia voi luovuttaa Suomesta. Euroopan ihmisoikeustuomioistuin oli todennut Ukrainan vankilaolosuhteet ihmisoikeussitoumusten vastaisiksi, minkä lisäksi vankilaolosuhteiden oli raportoitu heikentyneen sodan oloissa. Ruotsin korkein oikeus oli aiemmin tehnyt vastaavan päätöksen, jossa toisen henkilön luovutus Ukrainaan oli vankilaolosuhteiden perusteella evätty. Torden kuitenkin vangittiin Helsingin käräjäoikeudessa sotarikoksesta ja törkeästä sotarikoksesta, joiden ajankohdiksi kirjattiin 1. tammikuuta 2014 – 31. joulukuuta 2015. Syytteen nostamisen takarajaksi määritettiin 31. toukokuuta 2024. Torden sai oikeusavustajakseen Heikki Lampelan.

Lähteet
-------

1. 1 2  Russia-related Designations; Issuance of Russia-related General License and Frequently Asked Questions; Zimbabwe-related Designation, Removals and Update; Libya-related Designation Update U.S. Department of the Treasury 15.9.2022, viitattu 19.12.2023 (englanniksi)
2. 1 2 3 4  Finnish court remands Russian neo-Nazi Jan Petrovsky in custody The New Voice of Ukraine 18.12.2023, viitattu 19.12.2023 (englanniksi)
3. 1 2 3  Markus Heikkilä, Ukrainassa terrorismirikoksista epäilty venäläinen Voislav Torden määrättiin vangittavaksi Helsingissä Yle 18.12.2023, viitattu 19.12.2023
4. 1 2 3 4 5 6 7  Lasse Kerkelä, Jukka Harju, Riika Nykänen, Suomi ei luovuta Wagner-taustaista Voislav Tordenia Ukrainaan – mies pysyy vielä lukkojen takana Helsingin Sanomat 8.12.2023, viitattu 19.12.2023
5. 1 2  Treasury Targets Additional Facilitators of Russia’s Aggression in Ukraine U.S. Department of the Treasury 15.9.2022, viitattu 19.12.2023 (englanniksi)
6. ↑  Russian neo-Nazi Petrovsky arrested in Finland for war crimes in Ukraine UNN 18.12.2023, viitattu 19.12.2023 (englanniksi)